
Skandalum Kisboldogasszony ünnepén. Esettanulmány egy 1829-es deáki konfliktusról

A mátyusföldi vegyes felekezetű Deáki községben 1829 szeptember 8-án a Kisboldogasszony ünnepi misére igyekvő katolikusok megbotránkoztak azon, hogy a protestánsok dolgoznak aznap a földeken. Ezért pénzbírsággal, majd botveréssel is megfenyegették falubeli társaikat. A majdnem tettlegességig fajuló Pozsony vármegyei esetről néhány mondatos beszámolók már készültek a 20. század elején, de az eddig feldolgozatlan pannonhalmi és vágsellyei levéltári források bemutatásával e dolgozatban lehetőség nyílt a történés részletes bemutatására, elemzésére is, feltárva az események pontos menetét, lehetséges indokait, rámutatva, hogy a részben állami szinten szított feszültség a felekezetek között még a reformkor közepén is vezetett igen komoly konfliktusokhoz.



